### Beslutningstema

I denne sag skal den videre proces for autocamperprøvehandlingerne 2024 besluttes.

### Historik

I marts 2024 kvalificerede Teknik- og Miljøudvalget en bruttoliste med input fra en workshop med aktører og interessenter inden for autocamperturismen d. 22. februar 2024. Formålet med workshoppen var at drøfte prøvehandlinger, der kunne sættes i værk til dette års højsæson.

I april 2024 godkendte Teknik- og Miljøudvalget på den baggrund et prøvehandlingskatalog for autocampere i højsæsonen 2024, der blev igangsat af de relevante aktører.

### Sagsfremstilling

I forlængelse af højsæsonen 2024, hvor der blev gennemført en række tiltag for at adfærdspåvirke autocampere i retningen af at de gør holdt, hvor de er velkomne, kører forbi, hvor de helst ikke skal gøre holdt, samt benytter sig af de lokale erhvervsdrivendes tilbud og faciliteter, skal der nu evalueres på tiltag og effekt. Som en del af prøvehandlingskataloget besluttedes at rammen for evalueringen indeholder;

* optælling af autocampere 2024 til sammenligning af højsæson 2023,
* statistik over parkeringsafgifter indenfor prøvehandlingsperioden,
* feedback fra lokale aktører og repræsentanter fra de enkelte lokationer, og
* feedback fra relevante råd og organisationer indenfor autocamperturismen.

Evalueringen foreslåes af forvaltningen gennemført ved en drøftelse af de enkelte tiltag sammenlignet med henvendelser og affødte konsekvenser. Forvaltningen foreslår et evaluerende dialogmøde med lokale aktører, camping- og autocamperpladser, samt organisationer og råd indenfor autocamperturismen. Endelig behandling af et katalog i Teknik- og Miljøudvalget forud for højsæsonen 2025, kan rumme at nogle tiltag afsluttes, andre gøres permanente, nye afprøves og eventuelt besigtelsestur gennemføres.

### Indstilling Direktøren for Teknik/Miljø, Service og Beskæftigelse indstiller,

|  |  |
| --- | --- |
| at | evaluering af autocamperprøvehandlinger 2024 igangsættes. |

### Beslutning

Indstillingen godkendt.

Bøje Holst deltog ikke i mødet.